— Перамога — гэта заўсёды прыемна, асабліва калі ішоў да яе доўга, — распавядае Алена, якая ўдзельнічала ў спаборніцтве ўжо ў трэці раз. — Касірам багажным — менавіта так правільна завецца пасада — пачала працаваць у 2008 годзе, і праз два гады атрымала першую прафесійную ўзнагароду: на конкурсе работнікаў пасажырскай гаспадаркі Магілёўскага аддзялення ў сваёй намінацыі заняла першае месца. Лепшай у аддзяленні станавілася яшчэ двойчы, а вось перамогу на спаборніцтвах у сталіцы заваявала толькі цяпер. Менавіта заваявала, бо спаборнічаць прыйшлося з прыёмаздатчыкамі, чый круг абавязкаў шырэй, чым у касіраў багажных, і некаторыя асаблівасці іх працы ведаю толькі ў тэорыі. Але, як гаворыцца, хто працуе, таму і шанцуе: каб падрыхтавацца да падобнага конкурсу сапраўды трэба старанна працаваць, бо дакументацыі шмат і ўсю яе трэба ведаць дасканала. Вельмі ўдзячная за дапамогу і падтрымку загадчыку білетных кас Галіне Камейка, за плячыма якой не толькі вялікі вопыт работы, але і дзве перамогі ў рэспубліканскіх спаборніцтвах. Яна і прафесійнымі ведамі дзялілася, і, што не менш важна, дапамагла псіхалагічна правільна “настроіцца” на конкурс. Намаганні, памножаныя на вопыт, і далі вынік. Вядома, адчуваю гонар за ўсіх прадстаўнікоў вакзала станцыі Асіповічы. І лічу наша “золата” заслужаным.